Id-Deputat Laburista Oliver Scicluna għamel ilment lill-Kummissjoni Nazzjonali Persuni b'Diżabilità fir-rigward ta' ritratt li ttella' mill-grupp fuq Facebook bl-isem 'Nidħku b'xulxin'. Dan ir-ritratt qed iżeblaħ lid-Deputat kollega ta' Scicluna, Kevin Cutajar bid-diżabiltà tiegħu. Fost il-kundanni li bdew iduru fuq Facebook - apparti ta' numru ta' uffiċjali tal-PN kif ukoll il-kandidat Għawdxi tal-PN Alex Borg - kien hemm dak tad-Deputat Laburista Oliver Scicluna. Id-Deputat Cutajar sostna li dawn il-kummenti mhux se jwaqqfuh mill jkompli jaħdem "ħalli min bħali għandu diżabilità ma jibqax jaffaċċja trattamenti stupidi bħal dawn." Cutajar kompla jgħid li kien jistenna li fl-2021, "aħna maturi biżżejjed biex wieħed jikritika l-argument u mhux il-persuna. Hu ċar li min għamel dak il-kumment ma sab xejn x'jikritika fl-argumenti li nagħmel jien. Il-Partit Nazzjonalista wkoll ikkundanna dan l-att," sostna Cutajar. Intant id-Deputat Scicluna fakkar li kull min xerred ir-ritratt huwa kompliċi ma' min tgħamlu u tellgħu. Posted by Kevin Cutajar on Friday, February 5, 2021 Intant kemm il-Partit Nazzjonalista kif ukoll il-Partit Laburista ħarġu stqarrijiet ta' kundanna kontra dan l-attakk fuq Cutajar.